Document ID: 32006D0776

KOMISIJAS LĒMUMS
(2006. gada 13. novembris)
par summām, kas jāiekasē par neizņemto cukura pārpalikumu
(izziņots ar dokumenta numuru K(2006) 5370)
(Autentisks ir tikai teksts igauņu, grieķu, latviešu, maltiešu un slovāku valodā)
(2006/776/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu un jo īpaši tā 41. pantu,
ņemot vērā Komisijas 2004. gada 14. janvāra Regulu (EK) Nr. 60/2004, ar ko nosaka pārejas posma pasākumus cukura nozarē sakarā ar Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos (1), un jo īpaši tās 7. panta 2. punktu,
tā kā:
(1)
Ar Komisijas 2005. gada 31. maija Regulu (EK) Nr. 832/2005 par cukura, izoglikozes un fruktozes pārpalikuma daudzumu noteikšanu Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā (2) nosaka cukura daudzumu, kas pārsniedz daudzumu, kuru uzskata par normālu rezervju pārņemšanu 2004. gada 1. maijā, un kas jāizņem no Kopienas tirgus.
(2)
Regulas (EK) Nr. 60/2004 6. panta 2. punktā norādīts, ka noteiktais pārpalikuma daudzums no tirgus jāizņem līdz 2005. gada 30. novembrim. Minētās regulas 7. panta 1. punktā paredzēts, ka attiecīgajām dalībvalstīm vēlākais līdz 2006. gada 31. martam jāiesniedz konkrēts apliecinājums par izņemšanu.
(3)
Līdz 2006. gada 31. martam Kipra iesniegusi izņemšanas apliecinājumu par 190 tonnām cukura, Latvija - par 1 743 tonnām cukura, un Slovākija - par 1 797 tonnām cukura. Tāpēc šo valstu attiecīgie pārpalikuma daudzumi ir jāsamazina.
(4)
Par daudzumiem, par kuriem nav iesniegts izņemšanas apliecinājums, no attiecīgajām dalībvalstīm saskaņā ar Regulas (EK) Nr. 60/2004 7. panta 2. punktu jāiekasē summa, kuru aprēķina, neizņemto daudzumu reizinot ar lielāko eksporta kompensāciju, kas laika posmā no 2004. gada 1. maija līdz 2005. gada 30. novembrim piemērojama baltajam cukuram ar kodu KN 1701 99 10. Minētajā periodā lielākā eksporta kompensācija bija 499,5 EUR par tonnu, kā noteikts Komisijas 2004. gada 27. maija Regulā (EK) Nr. 1038/2004, ar kuru nosaka maksimālo eksporta kompensāciju par baltā cukura eksportu uz atsevišķām trešajām valstīm 28. konkursa daļā, ko izsludina saskaņā ar pastāvīgo uzaicinājumu piedalīties konkursā, kurš paredzēts Regulā (EK) Nr. 1290/2003 (3).
(5)
Padomes 2000. gada 29. septembra Lēmuma 2000/597/EK, Euratom par Eiropas Kopienu pašu resursu sistēmu (4) 2. panta 1. punkta a) apakšpunktā noteikts, ka iemaksas un citi nodokļi, kas paredzēti saskaņā ar cukura tirgus kopīgo organizāciju, veido pašu resursus. Tāpēc jānosaka minēto summu konstatēšanas datums tādā nozīmē, kādā tas paredzēts 2. panta 2. punkta un 6. panta 3. punkta a) apakšpunktā Padomes 2000. gada 22. maija Regulā (EK, Euratom) Nr. 1150/2000, ar ko īsteno Lēmumu 2000/597/EK, Euratom par Kopienu pašu resursu sistēmu (5). Tā kā Regulas (EK) Nr. 60/2004 7. panta 2. punktā paredzēts, ka attiecīgajām dalībvalstīm maksājumi jāveic četros posmos, tad jānosaka četri konstatēšanas datumi.
(6)
Šajā lēmumā paredzētie pasākumi ir saskaņā ar Cukura pārvaldības komitejas atzinumu,
IR PIEŅĒMUSI ŠO LĒMUMU.
1. pants
Saskaņā ar Regulas (EK) Nr. 60/2004 7. panta 2. punktu no dalībvalstīm ietur ar Regulu (EK) Nr. 832/2005 noteiktās summas par lieko cukura daudzumu, kam līdz 2006. gada 31. martam nav uzrādīts pietiekams pierādījums par tā izņemšanu.
-
Igaunija: EUR 45 686 268
-
Kipra: EUR 19 991 489
-
Latvija: EUR 4 418 577
-
Malta: EUR 1 224 774
-
Slovākija: EUR 4 209 786
2. pants
Regulas (EK, Euratom) Nr. 1150/2000 2. panta 2. punkta un 6. panta 3. punkta a) apakšpunkta vajadzībām Kopienas prasījumus nosaka turpmāk minētajā dienā:
a)
attiecībā uz summu, kas Kopienas budžetā jāiemaksā līdz 2006. gada 31. decembrim, - dienā, kurā šis lēmums paziņots attiecīgajām dalībvalstīm;
b)
attiecībā uz summām, kas Kopienas budžetā jāiemaksā līdz 2007., 2008. un 2009. gada 31. decembrim, - attiecīgā gada 15. oktobrī.
3. pants
Šis lēmums ir adresēts Igaunijas Republikai, Kipras Republikai, Latvijas Republikai, Maltas Republikai un Slovākijas Republikai.
Briselē, 2006. gada 13. novembrī

Labels: 17
7
6
18
15